Proiect

**L E G E A**

bugetului de stat pentru anul 2021

Parlamentul adoptă prezenta lege organică.

**Capitolul I**

**DISPOZIŢII GENERALE**

**Art.1.** – (1) Bugetul de stat pentru anul 2021 se aprobă la venituri în sumă de 41415400,0 mii de lei şi la cheltuieli în sumă de 55399600,0 mii de lei, cu un deficit în sumă de 13984200,0 mii de lei.

(2) Indicatorii generali şi sursele de finanţare ale bugetului de stat se prezintă în anexa nr.1.

(3) Componenţa veniturilor bugetului de stat şi sursele de finanţare a soldului bugetar se prezintă în anexa nr.2.

(4) Bugetele autorităţilor finanţate de la bugetul de stat la cheltuieli şi resurse se prezintă în anexa nr.3.

(5) Cheltuielile bugetului de stat conform clasificaţiei funcţionale se prezintă în anexa nr.4.

(6) Volumul cheltuielilor de personal pe autorităţi publice centrale se prezintă în anexa nr.5.

**Capitolul II**

**REGLEMENTĂRI SPECIFICE**

**Art.2.** – În bugetele unor autorităţi/instituţii bugetare, conform domeniilor de competenţă, se aprobă alocaţii pentru scopuri specifice după cum urmează:

a) pentru fondul rutier – în sumă de 1532059,8 mii de lei. Defalcările anuale din volumul total al accizelor la produsele petroliere, cu excepţia gazului lichefiat, nu vor depăşi 54,5%;

b) pentru Programul de reparaţie a drumurilor publice naţionale, locale, comunale şi a străzilor – în sumă de 900000,0 mii de lei. Repartizarea mijloacelor din program se va efectua în baza hotărârii de Guvern;

c) pentru realizarea procesului de privatizare a bunurilor proprietate publică de stat, inclusiv în bază de proiecte individuale – în sumă de 3000,0 mii de lei;

d) pentru Fondul pentru eficienţă energetică – în sumă de 30000,0 mii de lei;

e) pentru Fondul naţional pentru dezvoltare regională – în sumă de 220000,0 mii de lei;

f) pentru Fondul naţional de dezvoltare a agriculturii şi mediului rural – în sumă de 1100000,0 mii de lei. Repartizarea acestor alocații se va efectua în modul stabilit de Guvern;

g) pentru Fondul viei şi vinului – în sumă de 44102,0 mii de lei, din care 26102,0 mii de lei din Fondul naţional de dezvoltare a agriculturii şi mediului rural;

h) pentru Fondul ecologic naţional – în sumă de 500000,0 mii de lei;

i) pentru consolidarea calității educației – în sumă de 87376,3 mii lei, din contul împrumutului acordat de Banca Mondială în cadrul proiectului „Reforma învățământului în Moldova”;

j) pentru susţinerea activităţii teatrelor, a circului şi a organizaţiilor concertistice – în sumă de 175748,7 mii de lei;

k) pentru compensarea parţială a contribuţiilor de asigurări sociale de stat obligatorii care se plătesc de către organizaţiile şi întreprinderile Asociaţiei Obşteşti „Asociaţia Nevăzătorilor din Moldova” – în sumă de 709,8 mii de lei, ale Asociaţiei Surzilor din Republica Moldova – în sumă de 478,8 mii de lei şi ale Societăţii Invalizilor din Republica Moldova – în sumă de 593,5 mii de lei;

l) pentru procurarea de utilaj şi materie primă întreprinderilor Asociaţiei Obşteşti „Asociaţia Nevăzătorilor din Moldova” – în sumă de 2107,7 mii de lei, ale Asociaţiei Surzilor din Republica Moldova – în sumă de 1445,5 mii de lei şi ale Societăţii Invalizilor din Republica Moldova – în sumă de 1607,6 mii de lei;

m) pentru crearea locurilor de muncă la întreprinderile Asociaţiei Obşteşti „Asociaţia Nevăzătorilor din Moldova” – în sumă de 250,0 mii de lei şi ale Societăţii Invalizilor din Republica Moldova – în sumă de 250,0 mii de lei;

n) pentru plata de către Asociaţia Surzilor din Republica Moldova a serviciilor de traducere a limbajului prin semne al persoanelor surde, mute ori surdomute, acordate de interpreţi la solicitarea acestor persoane – în sumă de 493,3 mii de lei;

o) pentru Fondul de susţinere a populaţiei – în sumă de 146400,0 mii de lei, inclusiv 130400,0 mii de lei pentru finanţarea pachetului minim de servicii sociale de către autorităţile administraţiei publice locale de nivelul al doilea;

p) pentru finanţarea partidelor politice – în sumă de 34150,5 mii de lei;

q) pentru finanţarea investiţiilor capitale pe autorităţi publice centrale – în sumă de 1648054,3 mii de lei, cu repartizarea lor conform anexei nr. 6;

r) în bugetul Fondului de Investiții Sociale, pentru lucrări de renovare/construcție a blocurilor sanitare în instituțiile de învățământ primar, gimnazial și liceal – în sumă de 5000,0 mii de lei și pentru lucrări de renovare a instituțiilor de învăţământ primar, gimnazial și liceal din subordinea autorităților publice locale din contul împrumutului acordat de Banca Mondială în cadrul proiectului „Reforma învăţământului în Moldova” – în sumă de 71874,0 mii de lei.

**Art.3.** – Se aprobă în bugetul de stat alocaţii pentru:

a) plata cotizaţiilor în organizaţiile internaţionale al căror membru este Republica Moldova – în sumă de 59000,0 mii de lei, pentru activităţi de reintegrare a ţării – în sumă de 15000,0 mii de lei. Repartizarea acestor alocaţii se va efectua în baza hotărârilor de Guvern;

b) fondul de rezervă al Guvernului – în sumă de 170000,0 mii de lei şi fondul de intervenţie al Guvernului – în sumă de 170000,0 mii de lei;

c) susţinerea programului de granturi pentru iniţiativele tinerilor la nivel local – în sumă de 1500,0 mii de lei. Repartizarea acestor alocaţii se va efectua în modul stabilit de Guvern;

d) susţinerea programului „Diaspora Acasă Reuşeşte „DAR 1+3”” – în sumă de 5000,0 mii de lei. Repartizarea acestor alocații se va efectua în modul stabilit de Guvern;

e) subvenționarea dobânzilor, conform Legii nr. 60/2020 privind instituirea unor măsuri de susținere a activității de întreprinzător și modificarea unor acte normative – în sumă de 30000,0 mii de lei;

f) subvenționarea locurilor de muncă – în sumă de 200000,0 mii de lei. Repartizarea acestor alocații se va efectua în modul stabilit de Guvern.

**Art.4.** – (1) Se aprobă în bugetul de stat transferuri către alte bugete şi fonduri:

a) la bugetul asigurărilor sociale de stat – în sumă de 9757694,3 mii de lei, din care pentru acoperirea deficitului bugetului asigurărilor sociale de stat – 3191557,4 mii de lei;

b) la fondurile asigurării obligatorii de asistență medicală – în sumă de 5835039,6 mii de lei, din care pentru realizarea programelor naționale în domeniul ocrotirii sănătății – 140924,3 mii de lei. Pentru asigurarea unor categorii de persoane conform legislației, prin derogare de la prevederile art. 9 din Legea nr. 1593/2002 cu privire la mărimea, modul şi termenele de achitare a primelor de asigurare obligatorie de asistență medicală, se aprobă transferuri la fondurile asigurării obligatorii de asistență medicală în sumă de 5694115,3 mii de lei;

c) la bugetele locale – în sumă totală de 13845687,8 mii de lei, din care din contul împrumutului acordat de Banca Mondială în cadrul Proiectului „Reforma învățământului în Moldova” pentru procurarea utilajului școlar și mobilierului școlar – 22889,0 mii de lei și pentru dotarea laboratoarelor – 2500,0 mii de lei. Repartizarea transferurilor la bugetele locale se efectuează conform anexei nr.7.

(2) Fondul de susținere financiară a unităților administrativ-teritoriale este suplimentat cu cota-parte de 10% din impozitul pe venitul din activitatea de întreprinzător încasat în anul 2019. Pentru unitățile administrativ-teritoriale, cărora suplimentarea bugetelor locale din contul transferurilor cu destinație generală nu acoperă integral costurile de implementare a Legii nr.270/2018 privind sistemul unitar de salarizare în sectorul bugetar, aferente domeniilor proprii de activitate, din bugetul de stat se alocă transferuri în sumă de 241020,5 mii de lei.

**Art.5.** – Pentru implementarea Programului de stat „Prima casă” se alocă suma de 70000,0 mii de lei, inclusiv 50000,0 mii de lei pentru onorarea garanţiilor de stat în cadrul programului. Repartizarea acestor alocaţii se va efectua în modul stabilit de Guvern.

**Art.6.** – (1) Se alocă mijloace financiare pentru:

a) majorarea capitalului social al Întreprinderii de Stat „Calea Ferată din Moldova” – în sumă de până la 368333,9 mii de lei (echivalentul a 17880,3 mii de euro) din contul împrumutului acordat de Banca Europeană de Investiţii în cadrul Proiectului de achiziţie a locomotivelor şi de restructurare a infrastructurii feroviare;

b) majorarea capitalului social al Societății cu Răspundere Limitată „Arena Națională” – în sumă de până la 67739,5 mii de lei (echivalentul a 3169,8 mii de euro).

c) cota de participare a Republicii Moldova la capitalul statutar al băncilor de dezvoltare internaţionale – în sumă de până la 43311,8 mii de lei (echivalentul a 2381,1 mii de dolari SUA, inclusiv Banca Internațională pentru Reconstrucție și Dezvoltare – 2181,1 mii de dolari SUA, Banca Asiatică pentru Investiții în Infrastructură – 200,0 mii de dolari SUA).

(2) Alocarea mijloacelor prevăzute la alin. (1) se va efectua în baza hotărârilor de Guvern.

**Art.7.** – Mijloacele financiare primite de la bugetele componente ale bugetului public naţional de către autorităţile/instituţiile publice la autogestiune, întreprinderile de stat şi societăţile pe acţiuni, ai căror fondatori sunt autorităţile publice centrale şi locale, conform anexei nr.8, se gestionează prin Contul Unic Trezorerial al Ministerului Finanţelor.

**Art.8.** – Se stabileşte că, la situaţia din 31 decembrie 2021, datoria de stat internă nu va depăşi 36350,6 milioane de lei, datoria de stat externă – 48504,6 milioane de lei (echivalentul a 2668,0 milioane de dolari SUA). Soldul garanţiilor de stat externe va constitui zero lei, iar soldul garanţiilor de stat interne nu va depăşi 2000,0 milioane de lei.

**Art.9.** – (1) Impozitul privat reprezintă o plată unică ce se percepe la efectuarea tranzacţiilor cu bunuri proprietate publică în procesul de privatizare, indiferent de tipul mijloacelor folosite.

(2) Subiecţi ai impunerii cu impozit privat sunt persoanele juridice şi persoanele fizice din Republica Moldova, precum şi persoanele juridice şi persoanele fizice străine, cărora, în procesul de privatizare, li se dau în proprietate privată bunuri proprietate publică.

(3) Obiecte ale impunerii cu impozit privat sunt bunurile proprietate publică, inclusiv acţiunile.

(4) Cota impozitului privat se stabileşte la 1% din valoarea de achiziţie a bunurilor proprietate publică supuse privatizării, inclusiv din valoarea acţiunilor supuse privatizării.

(5) Impozitul privat se achită până la semnarea contractului de vânzare-cumpărare şi se virează la bugetul de stat sau la bugetul local, în funcţie de apartenenţa bunului.

(6) Nu se achită impozit privat în cazul primirii gratuite în proprietate privată a bunurilor proprietate publică de către persoane fizice rezidente care nu desfăşoară activitate de întreprinzător.

(7) În cazul rezoluţiunii contractului de vânzare-cumpărare, determinată de neexecutarea sau de executarea necorespunzătoare a obligaţiilor asumate de cumpărător, sumele plătite în calitate de impozit privat nu se restituie.

(8) Monitorizarea îndeplinirii prevederilor prezentului articol revine autorităţilor publice centrale sau locale, în funcţie de apartenenţa bunului proprietate publică.

**Art.10.** – (1) Pentru calcularea, începând cu 1 ianuarie 2021, a salariilor angajaților din sectorul bugetar, în conformitate cu prevederile Legii nr. 270/2018 privind sistemul unitar de salarizare în sectorul bugetar, se stabilește valoarea de referință în mărime de 1700 lei.

(2) Prin derogare de la prevederile alin. (1), se stabilesc următoarele valori de referință:

a) în mărime de 1300 de lei:

- pentru persoanele cu funcții de demnitate publică din cadrul autorităților/ instituțiilor finanțate de la bugetul de stat, cu excepția judecătorilor, a procurorilor, a inspectorilor-judecători, a secretarului general al Guvernului, a secretarilor de stat, a șefilor și șefilor adjuncți ai oficiilor teritoriale ale Cancelariei de Stat, a consilierilor pentru soluționarea contestațiilor;

- pentru șefii de cabinet și consilierii din cadrul cabinetului Președintelui Parlamentului, al Președintelui Republicii Moldova şi al Prim-ministrului;

b) în mărime de 1750 de lei:

- pentru corpul de ofiţeri din Inspectoratul Naţional de Securitate Publică al Inspectoratului General al Poliţiei al Ministerului Afacerilor Interne (cu excepţia Secției asigurare ordine publică a Direcției Patrulare „Centru”), din subdiviziunile deconcentrate ale Inspectoratului General al Poliţiei, Inspectoratului General pentru Situaţii de Urgenţă şi din Inspectoratul General de Carabinieri din subordinea Ministerului Afacerilor Interne;

- pentru ofițerii din unitățile militare ale Ministerului Apărării;

- pentru angajații sistemului administrației penitenciare;

c) în mărime de 1800 de lei:

– pentru personalul didactic, ştiinţifico-didactic şi personalul de conducere din instituţiile de învăţământ; conducătorii (directori şi directori adjuncţi) instituţiilor de educaţie timpurie, învăţământ primar, gimnazial, liceal şi profesional tehnic; directorii adjuncți ai altor instituții de învățământ decât de educaţie timpurie, învăţământ primar, gimnazial, liceal şi profesional tehnic;

– pentru personalul care, conform anexelor la Legea nr. 270/2018 privind sistemul unitar de salarizare în sectorul bugetar, se încadrează în clasele de salarizare de la 1 până la 25;

– pentru corpul de subofiţeri din Inspectoratul Naţional de Securitate Publică al Inspectoratului General al Poliţiei al Ministerului Afacerilor Interne (cu excepţia Secției asigurare ordine publică a Direcției Patrulare „Centru”), din subdiviziunile deconcentrate ale Inspectoratului General al Poliţiei, Inspectoratului General pentru Situaţii de Urgenţă şi din Inspectoratul General de Carabinieri din subordinea Ministerului Afacerilor Interne;

– pentru consilierii pentru soluţionarea contestaţiilor din cadrul Agenţiei Naţionale pentru Soluţionarea Contestaţiilor, inclusiv directorul general şi directorul general adjunct;

– pentru efectivul de soldaţi şi sergenţi din cadrul Ministerului Apărării;

d) în mărime de 1900 de lei – pentru directorii instituţiilor de învăţământ general, altele decât instituţiile de educaţie timpurie, învăţământ primar, gimnazial, liceal şi profesional tehnic;

e) în mărime de 2000 de lei – pentru personalul, inclusiv cu funcţii de demnitate publică, din cadrul Serviciului Protecţie şi Pază de Stat;

f) în mărime de 2500 de lei:

– pentru judecători (cu excepţia judecătorilor din cadrul Curţii Constituţionale, al Consiliului Superior al Magistraturii şi al Curţii Supreme de Justiţie), procurori, inspectori-judecători, inspectori din cadrul Inspecţiei procurorilor;

– pentru personalul, inclusiv cu funcţii de demnitate publică, din cadrul Serviciului de Informaţii şi Securitate, Centrului Naţional Anticorupţie, Autorităţii Naţionale de Integritate, Serviciului Prevenirea şi Combaterea Spălării Banilor;

– pentru personalul, inclusiv cu funcţii publice de conducere, din cadrul Autorităţii Aeronautice Civile;

g) în mărime de 2600 de lei – pentru judecătorii din cadrul Curţii Constituţionale, al Consiliului Superior al Magistraturii şi al Curţii Supreme de Justiţie.

**Art.11.** – (1) Se aprobă cuantumul minim al chiriei bunurilor proprietate publică conform anexei nr.9.

(2) Se scutesc de plata chiriei (exceptând plata serviciilor comunale):

a) autorităţile/instituţiile bugetare finanţate de la bugetul de stat, instituțiile publice ce implementează proiecte finanțate din surse externe – parte a bugetului de stat (unități de implementare) şi uniunile de creaţie – pentru încăperile închiriate de la alte autorităţi/instituţii bugetare finanţate de la bugetul de stat, precum şi de la întreprinderile de stat al căror fondator este autoritatea ierarhic superioară acestora, fără drept de sublocaţiune;

b) întreprinderile de stat al căror fondator este Administraţia Naţională a Penitenciarelor – pentru încăperile închiriate de la instituţiile din cadrul sistemului penitenciar.

**Art.12.** – Despăgubirile pentru persoanele care, potrivit legislaţiei, sunt supuse asigurării de stat obligatorii se plătesc, în baza documentelor perfectate de către serviciile de specialitate ale autorităţilor/instituţiilor în care sunt angajate aceste persoane, din mijloacele autorităţilor/instituţiilor respective.

**Art.13.** – (1) Comisioanele pentru serviciile de distribuire a compensaţiilor persoanelor supuse represiunilor politice, a compensaţiilor unice pentru conectarea la conducta de gaze naturale, a indemnizaţiilor unice pentru construcţia de case individuale sau de locuinţe cooperatiste, procurarea de spaţiu locativ sau restaurarea caselor vechi, a plăţilor sociale efectuate din mijloacele Fondului de susţinere a populaţiei şi a altor plăţi sociale cu destinaţie specială pentru unele categorii de populaţie prevăzute în bugetul de stat se stabilesc la încheierea contractelor între prestatorul de servicii de plată şi Ministerul Finanţelor, la valoarea maximă de 0,8% din suma distribuită.

(2) Comisioanele pentru serviciile de recepţionare a cererilor pentru indexare şi distribuire a sumelor indexate conform Legii nr.1530/2002 privind indexarea depunerilor băneşti ale cetăţenilor în Banca de Economii, prestate prin intermediul Întreprinderii de Stat „Poşta Moldovei”, se stabilesc la valoarea maximă de 10 lei pentru cererea recepţionată şi la valoarea maximă de 0,8% din suma distribuită.

(3) Comisioanele pentru eliberarea numerarului de către bănci pentru plata prestațiilor sociale, specificate la alin. (1) şi (2), precum și pentru plățile sociale distribuite prin serviciul guvernamental de plăți electronice, prin intermediul Întreprinderii de Stat „Poșta Moldovei” se stabilește la valoarea maximă de 0,25% din suma eliberată şi se achită de la bugetul de stat.

(4) Comisioanele pentru serviciile de încasare prin alte instrumente de plată decât cardurile de plată de la populaţie, de la agenţii constatatori, de la perceptorii fiscali şi de la funcţionarii fiscali a plăţilor în Contul Unic Trezorerial al Ministerului Finanţelor (cu excepţia plăţii drepturilor de import-export), precum şi comisionul la restituirea plăţilor către populaţie se stabilesc în valoare maximă de 1,0% pentru o plată de la suma încasată/restituită, dar nu mai puţin de 1 leu şi nu mai mult de 2,5 lei, pe bază de contract încheiat de către Ministerul Finanţelor cu prestatorii de servicii de plată, şi se achită de la bugetul de stat.

(5) Comisioanele pentru serviciile de încasare prin carduri de plată de la populație a plăților la bugetele componente ale bugetului public național şi pentru restituirea plăților de la aceste bugete populației se stabilesc la valoarea de 0,5% din suma notei de plată – în cazul plăților cu cardurile de plată emise în Republica Moldova și 2,2% din suma notei de plată – în cazul plăților cu cardurile de plată emise în afara Republicii Moldova, și se achită de la bugetul de stat.

(6) Comisioanele specificate la alin. (3), (4) și (5) pentru operațiunile aferente bugetului asigurărilor sociale de stat și fondurilor asigurării obligatorii de asistență medicală vor fi restituite din bugetul asigurărilor sociale de stat și fondurile asigurării obligatorii de asistență medicală, în bugetul de stat.

**Art.14.** – (1) Se stabileşte achitarea de la bugetul de stat a comisioanelor pentru:

a) executarea prin sistemul automatizat de plăţi interbancare a documentelor de plată din sistemul trezorerial al Ministerului Finanţelor;

b) serviciile de ridicare în numerar a mijloacelor băneşti şi pentru deservirea operaţiunilor valutare în conturile bugetului de stat, ale bugetelor locale, ale autorităţilor/instituţiilor publice la autogestiune şi ale altor entităţi deservite prin Contul Unic Trezorerial al Ministerului Finanţelor;

c) serviciile bancare la deservirea conturilor destinate realizării proiectelor finanţate din surse externe, gestionate prin sistemul trezorerial;

d) serviciile de transfer/ridicare în numerar a mijloacelor băneşti, în baza documentelor executorii, din conturile bugetului de stat şi ale bugetelor locale;

e) menţinerea gropurilor sigilate destinate păstrării valorilor.

(2) Comisionul pentru recepţionarea de la persoanele fizice a drepturilor de import-export se achită de către Serviciul Vamal din contul alocațiilor aprobate acestuia în bugetul de stat, pe bază de contract încheiat cu banca.

**Art.15.** – (1) Dobânzile calculate la soldurile mijloacelor băneşti ale bugetelor componente ale bugetului public naţional, ale autorităţilor/instituţiilor publice la autogestiune şi ale altor entităţi, aflate în conturile deschise în Contul Unic Trezorerial al Ministerului Finanţelor/bănci, se repartizează corespunzător bugetului de stat, bugetului asigurărilor sociale de stat, fondurilor asigurării obligatorii de asistenţă medicală.

(2) Dobânzile calculate la soldurile mijloacelor băneşti în conturile deschise în bănci şi destinate realizării proiectelor finanţate din surse externe se virează integral la bugetele în a căror componenţă sunt incluse (bugetul de stat sau bugetele locale), cu excepţia dobânzilor calculate la soldurile mijloacelor băneşti ale Fondului de Dezvoltare Durabilă, care rămân în gestiunea acestuia.

**Art.16.** – Prin derogare de la prevederile art.60 din Legea finanţelor publice şi responsabilităţii bugetar-fiscale nr.181/2014, Guvernul se autorizează să redistribuie alocaţiile aprobate prin prezenta lege între ministere, alte autorităţi/instituţii bugetare în cazul modificării actelor normative sau al adoptării unor acte normative noi privind organizarea şi funcţionarea acestor entităţi.

**Art.17.** – Ministerul Finanţelor se autorizează:

a) să modifice, la cererea întemeiată a autorităţilor publice centrale, indicatorii stabiliţi ai bugetului de stat la venituri şi cheltuieli în funcţie de volumul granturilor, al donaţiilor, al sponsorizărilor şi al altor mijloace intrate suplimentar cu titlu gratuit în posesia autorităţilor/instituţiilor bugetare;

b) să redistribuie, la propunerea Ministerului Agriculturii, Dezvoltării Regionale şi Mediului:

– alocaţiile aprobate pentru Fondul naţional pentru dezvoltare regională, în baza deciziei Consiliului Naţional de Coordonare a Dezvoltării Regionale;

– alocaţiile aprobate pentru Fondul ecologic naţional, în baza deciziei Consiliului de administrare;

c) să redistribuie, la propunerea Ministerului Economiei și Infrastructurii, alocațiile aprobate pentru Fondul pentru eficiență energetică, în baza deciziei Consiliului de administrare;

d) să redistribuie, la propunerea Ministerului Educației, Culturii și Cercetării, în baza cererilor întemeiate ale autorităților publice locale, alocațiile aprobate pentru acordarea compensațiilor bănești personalului de conducere și didactic din instituțiile publice de învățământ general, ca urmare a modificării numărului de beneficiari;

e) să redistribuie, la propunerea întemeiată a Agenției Naționale pentru Cercetare și Dezvoltare, mijloacele alocate pentru organizarea și desfășurarea concursurilor de proiecte, între autorități publice centrale, care exercită calitatea de fondatori ai organizațiilor de drept public din domeniile cercetării și inovării;

f) să redistribuie, la propunerea întemeiată a Ministerului Educaţiei, Culturii şi Cercetării:

- mijloacele pentru finanțarea instituțională a organizațiilor de drept public din domeniile cercetării și inovării între autorități publice centrale, care exercită calitatea de fondatori ai acestora;

- mijloacele alocate pentru finanțarea instituțiilor publice de învățământ superior între autorități publice centrale, care exercită calitatea de fondatori ai acestora, în baza Metodologiei aprobate de Guvern;

g) să contracteze, pe parcursul anului bugetar, împrumuturi interne pe piaţa valorilor mobiliare de stat peste limitele prevăzute de bugetul de stat, cu scadenţă în anul 2021, pentru acoperirea decalajului temporar de casă al bugetului de stat;

h) să recrediteze, din contul împrumuturilor externe, autorităţile executive ale unităţilor administrativ-teritoriale, drept garanție de rambursare servind inclusiv transferurile cu destinație generală de la bugetul de stat către bugetele locale respective;

i) să modifice raporturile dintre bugetul de stat şi bugetele locale în cazul delegării, în temei legal, a unor competenţe sau al retragerii lor, în cazul trecerii, în modul stabilit, a unor instituţii din subordinea autorităţilor publice locale în subordinea autorităţilor publice centrale şi viceversa, precum şi în cazul trecerii unor instituţii din subordinea autorităţilor publice locale de nivelul întâi în subordinea autorităţilor publice locale de nivelul al doilea şi viceversa.

**Art.18.** – Prezenta lege intră în vigoare la 1 ianuarie 2021.

|  |
| --- |
| **PREŞEDINTELE PARLAMENTULUI** |